
yn (hst. 13 en 14) en begjinne de omdoarmingen troch de woestyn. Ferskate rampen treffe 
it folk fanwegen har oerhearrichheid. Sels Mozes en Aäron misgeane har en meie it lân 
net yn (hst. 20). 

Yn 20:14 begjint de eigentlike opmars nei Kanaän en begjinne se ek tsjinstân te ûnderfi- 
nen. Earst fan Edom, dêr't hja omhinne reizgje. Sichon en Og, keningen fan Chesbon en 
Bazan, wurde ferslein, wylst Balak, de kening fan Moäb Israel besiket te bestriden troch 
de falske profeet Bileäm. Dy oanfal wurdt troch God sels ôfslein (hst. 22-24). 

In hst. 33 wurdt de hiele reis nochris beskreaun dy't de Israeliten makke hawwe, yn hst. 
34 en 35 de grinzen en yndieling fan it lân, benammen ek fan it part fan 'e Leviten. It 
lêste haadstik jout noch bepalings oer it erfrjocht. 


5. Deuteronomium (is: twadde wet) 

Tsjintwurdich wurdt faak oannommen dat dit it boek is dat ûnder kening Josjia yn 'e tim- 
pel fûn is (2 Ken 22). Oaren nimme sels oan dat it doe skreaun is. It wurdt rekkene ta it 
wurk fan 'e Deuteronomist. Mar ek as men dy miening net oanhinget, is it dochs dúdlik 
dat dit boek in apart plak yn 'e Tora ynnimt. Wylst de oare boeken op inoar oanslute, sa 
dat it ferhaal fierder giet, wurdt yn Deuteronomium weromsjoen nei dy skiednis en nei de 
wetjouwing. 

As it folk flak foar it lân Kanaän stiet, jout Mozes, efkes foar syn dea, it folk noch in lêste 
ynstruksje. Hysels mei ommers it lân net yn. Hy begjint mei in koart oersjoch oer de lêste 
jierren sûnt hja by de Hoareb weigien binne (hst. 1-3). Dan fermoannet er it folk, mei in 
ferwizing nei de skiednis, de wet fan God te ûnderhâlden. Yn 'e hst. 5-30 giet er dan de 
hiele wetjouwing nochris nei, sa't Israel dy krige hat. Dêrby ferklearret er dy wet sa, dat 
dy past op 'e nije situaasje dêr't it folk strak yn ferkeare sil. Hja binne dan gjin folk fan 
bedoeinen mear, mar in folk dat op in fêst plak wennet. Dat blykt bg. út 'e motivearring 
fan it fjirde gebod. Yn Ex 20:11 wurdt ferwiisd nei de skepping, mar yn Deut 5:14b,15 
wurdt ferwiisd nei de úttocht út Egypte en nei de sosjale betsjutting fan 'e sabbat (foar in 
fêstige folk bedoeld). Sa kin ek de san. keningswet fan hst. 17 ferklearre wurde. Yn hst. 31 
begjinne dan de eigentlike ôfskiedswurden fan Mozes, ôfsletten mei de segen dy't er it folk 
jout. Yn it lêste haadstik (34) lêze wy fan 'e dea fan Mozes, dy't opfolge wurdt troch 
Jozua, de soan fan Nûn. 


droege boppe komt. En sa kaam it. 10 
God neamde it droege lân en it wetter 
dat gearrûn wie, neamde Er see. En God 
seach dat it goed wie. 11 Doe sei God: 


1 De skepping 


1 Yn it begjin hat God de himel en de 
ierde skepen. 2 De ierde wie leech en 


sûnder foarm. It tsjuster lei oer de ôf- 
grûn en Gods wyn sweve oer it wetter. 

3 Doe sei God: Lit der ljocht komme en 
der kaam ljocht. 4 En God seach dat it 
ljocht goed wie, en God makke skieding 
tusken ljocht en tsjuster. 5 God neamde 
it ljocht dei en it tsjuster neamde Er 
nacht. Sa waard it jûn en moarn: de ear- 
ste dei. 6 Doe sei God: Lit der tusken de 
wetters in ferwulft komme, in skieding 
tussen wetter en wetter. 7 Sa makke God 
it ferwulft. Hy makke skieding tusken it 
wetter dat ûnder en it wetter dat boppe it 
ferwulft wie. En it wie sa. 8 It ferwulft 
neamde God himel. Sa waard it jûn en 
moarn: de twadde dei. 

9 Doe sei God: Lit it wetter dat ûnder 
de himel is op ien plak gearrinne, dat it 


Lit de ierde him grienje mei jong grien, 
mei gewaaks dat sied draacht, mei 
fruchtbeammen dy't neffens eigen aard 
frucht jouwe, dêr't sied yn sit, dat op 'e 
ierde falt. En sa kaam it. 12 De ierde liet 
jong grien útsprute, gewaaks dat sied 
draacht neffens eigen aard, en beammen 
dy't frucht drage, mei sied deryn, nef- 
fens eigen aard. En God seach dat it 
goed wie. 13 Sa waard it jûn en moarn: 
de tredde dei. 

14 Doe sei God: Lit der ljochten komme 
oan it himelferwulft om ûnderskied te 
meitsjen tusken dei en nacht. Hja moat- 
te tsjinje as tekens, sawol foar fêste ti- 
den, as foar dagen en jierren, 15 en hja 
moatte ljochten wêze oan it himelfer- 
wulft om ljocht te jaan op ierde. En sa 


16 GENESIS 1 en2 


kaam it. 16 God makke de beide grutte 
ljochten: it grutte ljocht om de dei te 
behearskjen en it lytsere ljocht om de 
nacht te behearskjen en ek makke Er de 
stjerren. 17 God sette se oan it himelfer- 
wulft om ljocht te jaan op ierde, 18 en 
om de dei en de nacht te behearskjen en 
ûnderskied te meitsjen tusken ljocht en 
tsjuster. En God seach dat it goed wie. 
19 Sa waard it jûn en moarn: de fjirde dei. 
20 Doe sei God: Lit it wetter tille fan 
libben en litte der fûgels fleane boppe de 
ierde yn 'e loft by it ferwulft lâns. 21 Sa 
skoep God de grutte seemeunsters en 
alle krioeljend libben dêr't it wetter fan 
optilt, allegearre neffens eigen aard en 
alles dat wjukken hat, allegearre neffens 
eigen aard. En God seach dat it goed 
wie. 22 Dêrop segene God har en sei: 
Wês fruchtber, win oan yn tal en mei- 
tsje it wetter yn 'e see fol; en lit de fûgels 
tanimme op ierde. 23 Sa waard it jûn en 
moarn: de fyfte dei. 

24 Doe sei God: Lit út de ierde libbene 
wêzens fuortkomme, allegearre neffens 
eigen aard: fee, krûpende bisten en wyl- 
de dieren fan 'e ierde, elk neffens eigen 
aard. En sa kaam it. 25 God makke de 
wylde dieren fan 'e ierde neffens har 
aard, it fee neffens syn aard en alles dat 
oer de grûn krûpt neffens syn aard. En 
God seach dat it goed wie. 

26 Doe sei God: Lit ús minsken meitsje 
nei ús byld en likenis en lit dy hearskje 
oer de fisken yn 'e see, oer de fûgels 
yn 'e loft, oer it fee en oer de hiele ierde 
en oer alles dat oer de ierde krûpt. 27 
Dat sa skoep God de minske nei syn ei- 
gen byld. Nei it byld fan God hat Er 
him skepen. Manlik en froulik hat Er 
har skepen. 28 Doe segene God se en 
Hy sei tsjin har: Wês fruchtber en win 
oan yn tal. Meitsje de ierde fol en 
tsjinstber. Hearskje oer de fisken yn 'e 
see, oer de fûgels yn 'e loft en oer alle 
libben dat him op ierde beweecht. 

29 Fierders sei God: Sjoch, alle sieddra- 
gend gewaaks op 'e hiele ierde jou Ik 
jimme en alle beammen mei fruchten, 
dêr't sied yn sit, dat sil jim iten wêze. 30 
Mar de griene spruten fan it gewaaks, 
dat is iten foar alle dieren op 'e ierde, 
foar alle fûgels yn 'e loft en foar alles 
dat libbet, dat oer de ierde krûpt. En sa 


kaam it. 31 Doe seach God alles dat Er 
makke hie, en sjoch: it wie tige goed. Sa 
waard it jûn en moarn: de sechste dei. 


1:1 himel en ierde -— is it hielal. 

1:2 Ek oare fertalingen binne mooglik: 

a. Gods Geast striek (of: sweve) oer it wetter. 
Mar dat hat foar ús in dogmatyske bygedachte, 
dy't de tekst hjir net hat. 

b. In fûle stoarm jage oer it wetter. Dat seit lyk- 
wols wer minder as dat hjir bedoeld is. 

1:5 Ut ien dei, in twadde dei - (f. 8 ensfh.) kin 
opmakke wurde dat hjir net bedoeld hoecht te 
wêzen dat it sân opienfolgjende dagen west 
hawwe. 

I:11 dat op 'e ierde falt — H op 'e ierde. Bedoeld 
kin ek wêze: sa moat it op ierde gean. Ek kin it 
fertaald wurde as “boppe de ierde”) (de beam- 
frucht hinget ommers boppe de ierde!). 

1:14 fêste tiden — Hjir sil tocht wurde moatte 
oan 'e fêste tiden fan de grutte feesten yn Israel. 
1:26 nei ús byld en likenis — (sj. ek 2:7). De min- 
ske is ferantwurdlik foar syn dieden en hy kin 
God bewust tsjinje (fgl. ek Ef 4:24 en Kol 3:10). 


2 De sabbat 


1 Sa wienen dan de himel en de ierde, 
mei alles dat derby heart, klearkommen. 
2 Op de sânde dei hie God it wurk dêr't 
Er mei dwaande west hie, ta in ein 
brocht en Hy rêste dy sânde deis út fan 
alle wurk dat Er dien hie. 3 Dat God se- 
gene de sânde dei en hillige dy, want dy 
deis rêste Er út fan al syn wurk dat Er 
skeppende ta stân brocht hie. 


De skepping fan 'e minske 


4 Dit is de skiednis fan 'e himel en 'e 
ierde wat har skepping oanbelanget. De 
deis dat God de Heare ierde en himel 
makke, 5 doe wie der noch hielendal 
gjin beamkeguod op ierde en der wie 
hielendal gjin grien útspruten op it fjild, 
want God de Heare hie it noch net reine 
litten op ierde en der wie gjin minske 
om de grûn te be-arbeidzjen, 6 mar der 
kaam in damp op út 'e ierde en hâlde de 
hiele boppegrûn wiet. 7 En God de Hea- 
re hat de minske foarme, stof út 'e ier- 
de, en de libbenssiken blies Er him yn 'e 
noas. Sa waard de minske in libben wê- 
zen. 


It Paradys 


8 God de Heare lei in hôf oan yn Eden, 
yn it easten en dêr sette Er de minske 
del, dy't Er foarme hie. 9 En God de 
Heare liet allegear beammen út 'e grûn 

opsjitte, begearlik om nei te sjen en 
goed om fan te iten. De libbensbeam 
stie midden yn it hôf en ek de beam om 
te witten fan goed en kwea. 

10 Ut Eden wei rûn in rivier, dy't it hôf 
wetter joech. Dêrwei splitste er him yn 
fjouwer earmen. 11 De iene hjit Pisjon, 
dy't om it hiele lân Chawila hinne rint; 
dêr sit goud 12 en it goud dêr is bêst. 
Dêr is ek balsemhars en de sjohamstien. 
13 De twadde rivier hjit Gichon; dy rint 
om it hiele lân Kûsj hinne. 14 De tredde 
rivier hjit Tigris; dy rint eastlik fan As- 
syrië. En de fjirde rivier is de Eufraat. 


It proefgebod 


15 God de Heare naam de minske en 
joech him in plak yn it hôf fan Eden om 
dat te be-arbeidzjen en der op te passen. 
16 En God de Heare hiet de minske: 
Alle beammen yn it hôf meisto frij fan 
ite, 17 mar de beam om te witten fan 
goed en kwea, dêr meist net fan ite, 
want de deis datst dêrfan ytst, silst grif 
stjerre. 


De skepping fan 'e frou 


18 God de Heare sei: It is net goed dat 
de minske allinne is. Ik sil in help foar 
him meitsje dy't by him past. 19 Doe't 
God de Heare alle dieren op it fjild en 
alle fûgels yn 'e loft foarme hie út ierde, 
liet Er se by de minske komme, om te 
sjen hoe't dy har beneame soe, en sa't 
de minske elk libben wêzen beneamde, 
sa soe er hjitte. 20 Sa joech de minske 
nammen oan alle fee, oan 'e fû- 
gels yn 'e loft en oan 'e wylde dieren 
op it fjild, mar in help dy't by him paste, 
fûn de minske net. 21 Doe liet God de 
Heare in djippe sliep op 'e minske falle. 
En wylst er sliepte, naam Er ien fan syn 
ribben en makke dat plak wer ticht mei 
fleis. 22 En fan 'e ribbe, dy't Er út 'e 
minske nommen hie, boude God de 
Heare in frou en dy brocht Er by de 
minske. 23 Doe sei de minske: 

Dizze Kear is it 

bien fan myn biente 

en fleis fan myn fleis. 

Manninne sil se hjitte, 

want út 'e man is se nommen. 
24 Dêrom giet in man by syn heit en 
mem wei en hinget syn frou oan en hja 


wurde folslein ien. 25 En de minske en 
syn frou wienen beide neaken, mar hja 
skammen har net foarinoar. 


2:8 Eden — betsjut yn H “leaflikheid”. Somliken 
tinke dat it wurd út it Sûmearysk liend is en 
“steppe” betsjut. 

2:9-14 It is net krekt út te meitsjen wêr't it hôf 
lein hat. De Eufraat en de Tigris binne de beken- 
de rivieren. Pisjon en Gichon binne net bekend. 
Soms wurdt wol tocht oan Ganges en Nyl. By it 
lân Chawila wurdt wol tocht oan Arabië. Mei 
Kûsj wurdt ornaris Etiopië bedoeld. 

sjohamstien — frij wis wurdt hjir de chrysopraas 
mei bedoeld. 

2:15 der op te passen — de kweade macht bestie 
dus doe ek al! 


3 De sûndefal 


1 No wie de slange gewykster as alle 
oare dieren fan it fjild, dy't God de Hea- 
re makke hie. Dy sei tsjin 'e frou: Hat 
God wier sein, dat jimme fan gjinien 
fan 'e beammen fan it hôf ite meie? 2 
En de frou sei tsjin 'e slange: Wy meie 
ite fan 'e beamfruchten yn it hôf, 3 mar 
fan 'e fruchten fan 'e beam dy't midden 
yn it hôf stiet hat God sein: Dêr meie 
jim net fan ite en dêr ek net oankomme, 
oars sille jimme stjerre. 4 De slange sei 
lykwols tsjin de frou: Jim sille wier net 
stjerre, 5 mar God wit wol, dat de deis 
dat jim dêrfan ite, jimme de eagen iepen 
gean sille en dat jim dan as God wêze 
sille en weet hawwe fan goed en kwea. 6 
Doe seach de frou, dat de beam goed 
wie om fan te iten, en dat er in lust foar 
de eagen wie, ja in oanloklike beam om 
oardiel te krijen. Dat se naam fan syn 
frucht en iet. Hja joech dêr fan oan har 
man dy't by har wie en ek dy iet. 7 Doe 
gongen har beide de eagen iepen en hja 
waarden gewaar dat se neaken wienen, 
dat hja knoopten figeblêden oaninoar en 
makken harsels skelkjes. 


God siket de minsken 


8 Doe hearden se yn 'e wyn oerdei it 
lûd fan God de Heare troch it hôf gean 
en de minske en syn frou ferskûlen har 
foar God de Heare tusken de beammen 
yn it hôf. 9 Mar God de Heare rôp de 
minske en frege him: Wêr biste? 10 Hy 
sei: Ik hearde jo lûd yn it hôf en doe 
waard ik bang, want ik bin neaken en 
doe haw ik my ferskûle. 11 Mar Hy set: 

Wa hat dy ferteld datst neaken bist? 
Hast faaks fan 'e beam iten dêr't Ik dij 
fan hjitten hie datst der net fan ite 
mochtst?12 De minske sei: De frou, dy't 
Jo njonken my set hawwe, dy hat my 
fan 'e beam jûn en doe haw ik iten. 13 
Doe sei God de Heare tsjin 'e frou: Wat 
hast no dien? En de frou sei: De slange 
hat my bedragen en doe haw ik iten. 


De straf 


14 Doe sei God de Heare tsjin 'e slange: 
Omdatst dit dien hast, bist ferflokt, 
mear as it fee en as alle dieren op 
it fjild. 

Op dyn liif silste gean en stof silst ite 
al dyn libbensdagen. 

15 Fijânskip set Ik tusken dij en de frou, 
tusken dyn neigeslacht en harres. 

Dat sil dij de kop temoarselje 

en do silst it de hakke temoarselje. 
16 Tsjin 'e frou hat Er sein: 

Tige swier sil Ik meitsje 

de lêst fan dyn dracht. 

Mei lêst silste bern krije. 

Nei dyn man sil dyn begearte útgean 

en hy sil oer dy hearskje. 

17 Tsjin *e minske hat Er sein: Omdat- 

sto harke hast nei wat dyn frou sei en 

iten hast fan 'e beam, dêr't Ik dy fan 
hjitten hie: Do silst dêr net fan ite: 
Ferflokt is de grûn om dij. 
Mei lêst silste dêrfan ite 
al dyn libbensdagen. 

18 Toarnen en stikels sil er dy opbringe 
en it griene krûd fan it fjild silst ite. 

19 Mei it swit op 'e foarholle silste brea- 
ite 
salang datst weromgiest nei de grûn, 
want dêr bist út nommen. 

Want stof biste 
en stof silst wer wurde. 

20 De minske neamde syn frou Eva, 

omdat se de mem wurden is fan alle lib- 

benen. 21 God de Heare makke foar de 
minske en syn frou klean fan hûden en 
die har dy oan. 


De minske fuortstjoerd út it 
paradys 


22 En God de Heare sei: Sjoch, wat it 
witten fan goed en kwea oanbelanget, is 
de minske wurden as ien fan ús. As er 
no mar net de hân útstekt en nim ek 


fan 'e libbensbeam en yt dêrfan, want 
dan soe der oan syn libben noait in ein 
komme. 23 Dat God de Heare stjoerde 
him út it hôf fan Eden wei, om de grûn 
te be-arbeidzjen dêr't er út nommen 
wie. 24 Sa ferdreau Er de minske en Hy 
sette kearûb-ingels east fan it hôf fan 
Eden del en de flam fan it beweegjende 
swurd, om wacht te hâlden oer de wei 
nei de libbensbeam. 


3:7 dat se neaken wienen — it earste gefolch fan 
de sûndefal is, dat de minsken fan inoar fer- 
frjemdzje. 

3:8 hja ferskûlen har — de minske ferfrjemdet ek 
fan God. 

